CELEX: 32016R0871
Language: lv
Date: 2016-06-01 00:00:00
Title: Komisijas Īstenošanas regula (ES) 2016/871 (2016. gada 1. jūnijs) par darbīgās vielas amitrola apstiprinājuma neatjaunošanu, ievērojot Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū, un par grozījumiem Komisijas Īstenošanas regulā (ES) Nr. 540/2011 (Dokuments attiecas uz EEZ)

2.6.2016   
            
            
               LV
            
            
               Eiropas Savienības Oficiālais Vēstnesis
            
            
               L 145/4
            
         KOMISIJAS ĪSTENOŠANAS REGULA (ES) 2016/871
   (2016. gada 1. jūnijs)
   par darbīgās vielas amitrola apstiprinājuma neatjaunošanu, ievērojot Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū, un par grozījumiem Komisijas Īstenošanas regulā (ES) Nr. 540/2011
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu un 78. panta 2. punktu,
   tā kā:
   
               (1)
            
            
               Ar Komisijas Direktīvu 2001/21/EK (2) amitrolu kā darbīgo vielu iekļāva Padomes Direktīvas 91/414/EEK (3) I pielikumā.
            
         
               (2)
            
            
               Darbīgās vielas, kas iekļautas Direktīvas 91/414/EEK I pielikumā, ir uzskatāmas par apstiprinātām saskaņā ar Regulu (EK) Nr. 1107/2009 un ir iekļautas Komisijas Īstenošanas regulas (ES) Nr. 540/2011 (4) pielikuma A daļā.
            
         
               (3)
            
            
               Īstenošanas regulas (ES) Nr. 540/2011 pielikuma A daļā noteikts, ka darbīgās vielas amitrola apstiprinājuma termiņš beidzas 2016. gada 30. jūnijā.
            
         
               (4)
            
            
               Saskaņā ar Komisijas Regulas (ES) Nr. 1141/2010 (5) 4. panta noteikumiem minētajā pantā norādītajā laikposmā tika iesniegts pieteikums amitrola atkārtotai iekļaušanai Direktīvas 91/414/EEK I pielikumā.
            
         
               (5)
            
            
               Pieteikuma iesniedzējs iesniedza papildu dokumentāciju, kas pieprasīta saskaņā ar Regulas (ES) Nr. 1141/2010 9. pantu. Ziņotāja dalībvalsts konstatēja, ka pieteikums ir pilnīgs.
            
         
               (6)
            
            
               Ziņotāja dalībvalsts, apspriežoties ar otru ziņotāju dalībvalsti, sagatavoja atkārtotas iekļaušanas novērtējuma ziņojumu, ko 2014. gada 2. aprīlī iesniedza Eiropas Pārtikas nekaitīguma iestādei (turpmāk “Iestāde”) un Komisijai.
            
         
               (7)
            
            
               Iestāde atkārtotas iekļaušanas novērtējuma ziņojumu nosūtīja pieteikuma iesniedzējam un dalībvalstīm piezīmju sniegšanai un saņemtās piezīmes nosūtīja Komisijai. Turklāt Iestāde papildu kopsavilkuma dokumentāciju darīja publiski pieejamu.
            
         
               (8)
            
            
               Iestāde 2014. gada 19. jūnijā nosūtīja Komisijai savu secinājumu (6) par to, vai ir sagaidāms, ka amitrols varētu atbilst Regulas (EK) Nr. 1107/2009 4. pantā noteiktajiem apstiprināšanas kritērijiem. Iestāde secināja, ka ir liela iespējamība, ka novērtētie raksturīgie lietojumi varētu izraisīt gruntsūdeņu eksponētību attiecīgajam amitrola metabolītam 0,1μg/L virs dzeramā ūdens parametru robežvērtības situācijās, kas sastopamas visos piemērotos gruntsūdens scenārijos. Turklāt tika konstatēts augsts amitrola lietošanas risks lietotājiem, strādniekiem un tuvumā esošām personām.
            
         
               (9)
            
            
               Pamatojoties uz šiem identificētajiem riskiem, nav konstatēts, ka 4. pantā noteiktie apstiprināšanas kritēriji ir ievēroti attiecībā vismaz uz viena augu aizsardzības līdzekļa vienu vai vairākiem raksturīgiem lietojumiem. Tāpēc nav lietderīgi atjaunot amitrola apstiprinājumu saskaņā ar Regulas (EK) Nr. 1107/2009 20. panta 1. punkta b) apakšpunktu.
            
         
               (10)
            
            
               Turklāt saskaņā ar Eiropas Parlamenta un Padomes Regulu (EK) Nr. 1272/2008 (7) amitrols ir klasificēts kā 2. kategorijas reproduktīvajai sistēmai toksiska viela un tai ir toksiska iedarbība uz endokrīnajiem orgāniem. Tāpēc, ņemot vērā Iestādes atzinumu, amitrols būtu jāuzskata par vielu, kam ir endokrīnās sistēmas darbību traucējošas īpašības saskaņā ar pagaidu noteikumiem Regulas (EK) Nr. 1107/2009 II pielikuma 3.6.5. punkta ceturtajā daļā. Tomēr, ņemot vērā, ka 8. apsvērumā minētie konstatētie riski nepieļauj amitrola apstiprinājumu, nav lietderīgi izvērtēt, vai eksponētība amitrolam reālos piedāvātajos izmantošanas apstākļos ir nebūtiska. Tādēļ nebija iespējams secināt, vai amitrols atbilst apstiprināšanas kritērijiem saistībā ar endokrīnās sistēmas darbības traucējumus izraisošām īpašībām, kā minēts Regulas (ES) Nr. 1107/2009 II pielikuma 3.6.5. punkta pirmajā daļā.
            
         
               (11)
            
            
               Turklāt Iestādes secinājumā norādīts, ka salīdzinošās izvērtēšanas laikā tika ierosināts amitrolu pārklasificēt par 1.B kategorijas reproduktīvajai sistēmai toksisku vielu.
            
         
               (12)
            
            
               Ņemot vērā 8. apsvērumā izklāstītās bažas, Regulas (ES) Nr. 1107/2009 4. panta 7. punktā paredzēto atkāpi nepiemēro. Šīs atkāpes piemērošana ir izslēgta, pamatojoties arī uz to, ka nav pierādīta kāda no Regulas (ES) Nr. 1107/2009 II pielikuma 3.6.3., 3.6.4., 3.6.5. vai 3.8.2. punktā izklāstīto kritēriju neizpilde.
            
         
               (13)
            
            
               Komisija aicināja pieteikuma iesniedzēju sniegt komentārus par Iestādes secinājumu un saskaņā ar Regulas (ES) Nr. 1141/2010 17. panta 1. punktu – par pārskata ziņojuma projektu. Pieteikuma iesniedzējs sniedza komentārus, un tie tika rūpīgi izskatīti.
            
         
               (14)
            
            
               Tomēr, neraugoties uz pieteikuma iesniedzēja argumentiem, ar vielu saistītās bažas netika novērstas.
            
         
               (15)
            
            
               Dalībvalstīm būtu jāatvēl zināms laiks, lai atsauktu amitrolu saturošu augu aizsardzības līdzekļu atļaujas.
            
         
               (16)
            
            
               Ja attiecībā uz amitrolu saturošiem augu aizsardzības līdzekļiem dalībvalstis nosaka pagarinājuma periodu saskaņā ar Regulas (EK) Nr. 1107/2009 46. pantu, šim periodam būtu jābeidzas ne vēlāk kā 2017. gada 30. septembrī.
            
         
               (17)
            
            
               Šī regula neskar iespēju iesniegt citus pieteikumus attiecībā uz amitrolu saskaņā ar Regulas (EK) Nr. 1107/2009 7. pantu.
            
         
               (18)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Darbīgās vielas apstiprinājuma neatjaunošana
   Darbīgās vielas amitrola apstiprinājumu neatjauno.
   2. pants
   Pārejas pasākumi
   Dalībvalstis līdz 2016. gada 30. septembrim atsauc tādu augu aizsardzības līdzekļu atļaujas, kas kā darbīgo vielu satur amitrolu.
   3. pants
   Pagarinājuma periods
   Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, ir iespējami īss un beidzas ne vēlāk 2017. gada 30. septembrī.
   4. pants
   Īstenošanas regulas (ES) Nr. 540/2011 grozīšana
   Īstenošanas regulas (ES) Nr. 540/2011 pielikuma A daļā svītro 14. rindu par amitrolu.
   5. pants
   Stāšanās spēkā
   Šī regula stājas spēkā 2016. gada 1. jūlijā.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 1. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 309, 24.11.2009., 1. lpp.
   
   
      (2)  Komisijas 2001. gada 5. marta Direktīva 2001/21/EK, ar ko groza I pielikumu Padomes Direktīvai 91/414/EEK par augu aizsardzības līdzekļu laišanu tirgū nolūkā ietvert amitrolu, dikvātu, piridātu un tiabendazolu kā aktīvās vielas (OV L 69, 10.3.2001., 17. lpp.).
   
      (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).
   
      (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).
   
      (5)  Komisijas 2010. gada 7. decembra Regula (ES) Nr. 1141/2010, ar ko nosaka procedūru, ar kuru Padomes Direktīvas 91/414/EEK I pielikumā atkārtoti iekļauj aktīvo vielu otro grupu, un izveido šo vielu sarakstu (OV L 322, 8.12.2010., 10. lpp.).
   
      (6)  EFSA (Eiropas Pārtikas nekaitīguma iestāde), 2014. Secinājums par darbīgās vielas amitrola pesticīdu riska novērtējuma salīdzinošo pārskatīšanu. EFSA Journal 2014; 12(7):3742, 84 lpp. doi:10.2903/j.efsa.2014.3742.
   
      (7)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.)